
Аннотация
Ушбу маърузада талабалар технологик жараёнларни автоматлаштиришнинг турларини, унинг ташкил этувчи техник воситаларини таркибий қисмларини ўрганадилар. Технологик жараёнларни автоматлаштиришни ишлаб чиқариш саноатидаги тутган ўрни билан танишадилар.

24.1. Микропроцессорли ростлаш, ўлчаш қурилмалари.
Физик ҳодисаларни ўрганиш ва улардан амалда фойдаланиш турли физик катталикларни ўлчаш, яъни маълумот олиш билан боғлиқ. Маълумот қанча тўла ва холисона бўлса, физик ходисаларнинг туб маъносини тушуниш шунчалик чуқур бўлади. Физик катталикнинг муайян қиймати технологик жараённинг ривожланиши ҳақидаги маълумотнинг муҳим қисмидир. Турли усул ва асбоблар орқали ифодаланган технологик жараённинг ҳолати ҳақидаги ахборотларни маълумот, яъни информация деб биламиз. Информациялар, асосан, ўлчаш асбоблари ва қурилмалари ёрдамида олинади. Физик объектнинг сифат жиҳатдан умумий, лекин миқдор жиҳатдан ҳар бир объект учун алоҳида хусусияти физик катталик деб аталади. Шундай қилиб, ҳар бир физик катталик айнан шу катталикнинг сонли қиймати бирлигига кўпайтмасидан иборат бўлган индивидуал қиймати билан ифодаланади.
Ўлчаш ўзгартиргичи – ўлчашлар воситаси сифатида ўлчаш ўзгартиришни ∆Р→∆а ни амалга оширишга имкон берди. Катталикнинг кетма-кет ўзгартиришлар қаторидан биттаси юз берадиган ўлчаш воситалари элементи ўзгартириш элементи деб аталади. Ўзгартириш элементи ҳар доим ҳам конструктив ажралиб турмайди, яъни ўлчаш воситаси тузилишининг айни битта элементи икки ва ундан ортиқ ўзгартириш элементига эга бўлиши мумкин. 
Ўлчаш ахбороти сигнали ҳамма ўзгаришларининг амалга ошишини таъминловчи ўзгартириш элементлари тўплами ўлчаш воситасининг ўлчаш мақсади дейилади. Ўлчаш занжирида бевосита ўлчанаётган катталикнинг таъсирида бўлган биринчи ўзгартириш элементининг қисми сезгир элемент дейилади. 
Сезгир элементнинг ўлчаш воситасини аниқлашда эътиборли бўлиш ва уни химоя арматураси билан чалкаштирмаслик керак, чунки бу арматура ўлчанаётган катталикка бевосита тегиб туради. «Ўлчаш ўзгартириши» тушунчаси «ўлчов ўзгартиргичи» тушунчасига қараганда анча кенг маънога эга, чунки айни бир ўлчов ўзгартириши ўлчов ўзгартиргичларнинг иш (таъсир) принципи турлича бўлган кетма-кетлик билан бажарилиши мумкин. Биринчи ҳолда бу симоб устунининг ҳарорат кўтарилиши натижасида кенгайишидаги силжиши бўлса, иккинчи ҳолда – қатламлари турлича бўлган ҳарорат кенгайиш коэффициентига эга бўлган биметалл пластинкаларнинг силжиши; учинчи ҳолда – ҳарорат ўлчанадиган муҳит билан бевосита алоқада бўлган сезгир элемент билан боғлиқ асбоб кўрсаткичининг (стрелкасининг) силжиши. Шундай қилиб, ўлчаш ўзгартиришининг кўрсатмаси нимани ва нимага айлантириш керак, деган саволгагина жавоб беради, аниқ ўлчаш ўзгартиргичларининг кўрсатиши эса буни табиатан қандай бажариш мумкин, деган саволга жавоб беради. Аслида ўлчаш ўзгартиргичи бир хусусий ўлчаш ўзгартиришини бажарувчи маълум амал принципида ясалган техник қурилмани ифодалайди. 
Ўлчаш ўзгартиргичининг асосий характеристикаларидан бири ўзгартириш коэффициенти бўлиб, у ўлчанаётган катталикни акслантирувчи ўзгартиргичнинг чиқишидаги сигналнинг ўзгартиргич киришидаги сигналга нисбатини ифодалайди. 
Функционал вазифасига кўра ўлчаш ўзгартиргичларини қуйидаги турларга ажратиш қабул қилинган: бирламчи, оралиқ, масштабли, узатувчи ва бошқалар. Бирламчи ўлчаш ўзгартиргичи – ўлчаш ўзгартиргичи биринчи босқичи бўлиб, унга ўлчанаётган физик катталик қийматини бошқа физик катталик қийматига ўзгартиради, масалан, деформацион манометрнинг найсимон пружинаси. Бирламчи ўлчаш ўзгартиргичи ёрдамида ўлчанадиган катталик ёки ўзгартириладиган физик катталик бошқа ўзгартиргичга ёки ўлчаш асбобига узатилиши мумкин. 
Оралиқ ўлчаш ўзгартиргичи – ўлчаш занжирида бирламчи ўзгартиргичдан кейинги ўринни эгаллаган ўлчаш ўзгартиргич бўлиб ўлчанаётган физик катталикни унификация (бир хил) сигналга ўзгартиришга мўлжалланган ўзгартиргичдир. 
Узатувчи ўлчаш ўзгартиргичи – ўлчаш ахбороти сигналларини масофадан туриб узатиш учун мўлжалланган ўзгартиргичдир. 
Масштабли ўлчаш ўзгартиргичи – катталикни берилган марта ўлчаш учун мўлжалланган ўзгартиргич. 
Истаган вазифани бажарувчи ўлчаш ўзгартиргичи ўлчаш асбоби билан конструктив бирлаштирилган бўлиши ёки ўзи алоҳида қурилмани ташкил этиши мумкин. Ўлчаш объектига ўрнатилган ва ўлчамлари, массаси ҳамда таъсир кўрсатувчи омилларга мустаҳкамлигига нисбатан алоҳида талабларга жавоб берувчи, зарур ёрдамчи элементлар билан бирга ўлчов ўзгартиргичларининг бир қатор конструктив тўпламини датчик деб аташ қабул қилинган. 
Чиқиш сигналининг турига қараб бир хиллаштирилган, табиий ёки дискрет(контактли) сигналлар фарқ қилинади.

24.2. Механик тизимли ростлаш қурилмалари.
Автоматлаштирилган тизимдан технологик жараённи бошқаришда фойдаланиш мумкин бўлиши учун даставвал унинг объект билан алоқасини таъминлашга мўлжалланган элементлар тўғрисида ўйлаб кўриш зарур. Айни ҳолда гап шундай алоқани амалга оширишда ишлатиладиган датчиклар ва ижро этувчи механизмлар ҳақида бормоқда. 
Датчик ва ижро этувчи механизмларнинг қаерга – тизимга ёки бошқариш объектига боғланиши ҳақида бахслашиш мумкин, лекин улар қаерга тааллуқли ёки боғланган бўлмасин бир нарса аниқ: бу воситалар бир томондан объектнинг ажралмас қисми, чунки улар унинг ичига ўрнатилган ва маълумотларни ишлов бериш учун узатишга ҳамда бу ишлов бериш натижасида олинган буйруқларни бажариш учун қабул қилишга имкон беради; иккинчи томондан улар бошқариш тизимининг ажралмас қисмидир, чунки датчиклар ҳам, ижро этувчи механизмлар ҳам органик жиҳатдан унга мувофиқ келиши, яъни тизимнинг бошқарилувчи жараён ҳақидаги кирувчи ахборотни қабул қилиши учун, бошқарув объектининг эса бошқарувчи ҳисоблаш машинасидан келаётган чиқувчи ахборотни қабул қилиши учун мослашган бўлиши керак. 
Ҳозирда датчик ва ижро этувчи органларни технологик жиҳозлар (агрегатлар, станоклар ва бошқалар) билан комплекс етказиб бериш анъанаси мавжуд бўлиб, бунда, уларни турли хил ҳисоблаш техникаси воситалари билан турлича уланишлар эҳтимоли ҳисобга олинади. Демак, уларнинг тузилиши, ишлаш принципи ва характеристикалари шу мақсад учун мос келиши керак. Шунинг учун, бошқарув объектининг бошқарувчи ҳисоблаш машинаси билан боғланиш органларини танлаш буюртмачининг вазифаси деб ҳисоблаш лозим. Қуйида бундай органлар қандай асосий талабларга жавоб бериши кераклигини ва уларни танлашда асосий эътиборни нимага қаратиш лозимлигини кўриб чиқамиз. 
1. Датчик чиқиш сигналининг физик табиати. 
Ҳисоблаш техникаси воситалари, одатда, электр сигналлари кўринишида бериладиган маълумотлар билан, баъзида эса бошқа табиатдаги сигналлар билан (масалан, пневмоэлементлар, оқимчали элементлар асосида) иш кўради. Лекин кўпчилик ҳолларда датчикнинг чиқишидан маълум характеристикали электрсигналлар ҳосил қилиниши керак. Шунинг учун, ноэлектрик катталиклар (температура, босим, фазода вазиятни ўзгартириш ва бошқалар) датчиклари, одатда, ноэлектрик катталикларни электр сигналига ўзгартиргичлар билан таъминланган. Бу ўзгартиргичлар (уларни баъзан иккиламчи асбоблар дейилади) тузилиш жиҳатдан, одатда, ўлчовчи (қайд этувчи) элемент билан биргаликда тайёрланади, «датчик» атамаси эса ўзгартиргич билан биргаликдаги ўлчов элементини ифодалайди. 
2. Датчик чиқиш сигналининг параметрлари.
Замонавий ҳисоблаш техникаси воситалари қуйи даражадаги (тахминан 6-24 В ўзгармас токда) дискрет электр сигналлари билан ишлашга мўлжалланган. Шунинг учун, датчик чиқиш сигналининг даражаси шу даражага мос келиши мақсадга мувофиқдир. Объект билан боғланиш қурилмалари асосида(ОБҚ) ишлаб чиқиладиган ҳисоблаш техникаси воситалари комплектига, одатда, юқори вольтли (юқори кучланишли) сигналларни (масалан, 220 В) қабул қилиш учун мўлжалланган блоклар ҳам киритилган. Бироқ бундай блоклардан фойдаланиш фақат чиқиши паст вольтли датчикдан фойдаланиш мумкин бўлмаган ҳоллардагина мақсадга мувофиқдир. Дискрет сигналлар датчиги чиқишда фақат икки қийматга эга бўлиши, уларни 0 (сигнал йўқ) ва 1 (сигнал бор) тарзида талқин этиш мумкин. Бундай датчикларни танлашда буюртмачи ўзгартиргичнинг чиқишида 0 электр сигналининг максимал қиймати 1 сигналнинг максимал қийматидан (тизим бу қийматларни 0 учун 1 ни ва аксинча қабул қилиб «адаштирмаслик» учун) анча фарқ қилиш (5-10 марта) кераклигини ҳисобга олиш лозим. 
Ўхшаш сигналли датчиклар ўлчанаётган катталикнинг бутун диапазони бўйича стандарт чиқишга эга бўлиши керак (одатда бу токнинг 0 дан 5 мА оралиқда ўзгариши, кучланишнинг 0 дан 10 В гача оралиқда ўзгариши ёки айрим ҳолларда датчик ҳосил қиладиган частота ўзгаришидан иборатдир). 
3. Датчикларнинг турини танлаш.
Ишлаш принципига кўра датчиклар контактли ва контактсиз турларга бўлинади. Контактли датчикнинг чиқишидаги сигнал контактларнинг масалан, электр реле контактларининг) механик туташуви ҳисобига электр занжирининг уланиши натижасида шаклланади. Контактсиз датчик чиқишидаги сигнал контактсиз элементнинг (масалан, транзисторнинг) қайта уланиши натижасида шаклланади. Ҳисоблаш техникаси воситалари контактсиз элементлардан қилингани учун ўзининг ишлаш принципи бўйича ҳам, электр сигналлари параметрлари бўйича ҳам тизимга осон мослашиб кетадиган контактсиз датчиклар афзалрокдир. Шуни таъкидлаб ўтиш жоизки, контактли датчиклардан фақат бошқалари бўлмаганда ёки датчик билан тизим кириши ўртасида гальваник боғланиш йўқлигини таъминлаш талаб қилинган ҳоллардагина фойдаланиш мумкин (маълум бир сабабларга кўра). У ҳолда объектнинг чиқиш сигнали сифатида датчикнинг«соф» контактидан фойдаланилади. 

24.1-расм. Контактсиз ва контактли датчикларнинг тизим билан боғланиш схемалари.
а- контактсиз датчикнинг тизим чиқиши билан боғланишининг схематик кўрсатилиши, б,в- датчиклариинг контактли ўзгартиргич билан уланган икки усулинииг схематик кўрсатилиши.

24.1-расм, а да контактсиз датчикнинг чиқиши билан боғланиши схематик кўрсатилган, б, в да эса датчикларнинг контактли ўзгартиргич билан уланишининг икки усули схематик кўрсатилган. Расмда қуйидагилар шартли равишда тасвирланган: 1-бошқариш объекти; 2-датчикнинг ўлчаш элементи; 3-контактсиз иккиламчи асбоб (датчик ўзгартиргичи); 3-контактли ўзгартиргич; 4-тизимнинг кириш сигналларини қабул қилиш бўғини; 5- бошқариш тизими; U-датчикни таъминловчи кучланиш. 
Ижро этувчи механизмларга талаблар асосан бошқариш объекти томонидан ва бироз даражада бошқарувчи тизим томонидан белгиланади. Ҳақиқатдан, агар, масалан, ижро этувчи орган бирор контактор бўлса, у ҳолда унинг характеристикалари биринчи навбатда бу контакт улайдиган занжирларнинг қуввати билан белгиланади. Иккинчи томонидан, тизим таркибига кирувчи чиқиш кучайтиргичларининг номенклатураси, одатда, анча чекланган ва бошқарув объекти турли ижро этувчи механизмларининг катта спектрларини ҳар доим ҳам «қоплаб» ололмайди. 
Буюртмачининг вазифаси шундан иборатки, ижро этувчи органларни, асосан, тизимнинг кучайтиргичларига бўладиган юкланишларнинг қиймати ва характери бўйича имкони борича максимал даражада бир хиллаштиришга эришишдир. Бундан ташқари, агар объект учун ноэлектрик табиатдаги боқарувчи сигнал талаб қилинса, у ҳолда ишлаб чиқувчи тегишли ўзгартиргични танлаб олиши керак. 
Ижро этувчи механизмлар номенклатураси ва қиймати аниқлангандан сўнг буюртмачи бошқариш тизими таркибига кирувчи чиқиш кучайтиргичларининг характеристикалари ва номенклатурасига қўйиладиган асосланган талабларни таърифлаб бериши керак. 
Баъзи ижро этувчи механизмлар шундай тузилганки, уларда кирувчи бошқарув сигнали турли хил механик ва электр мосламалар ҳисобига бошқарувчи кириш сигналини хотирага олиш амалга оширилади. Бундай механизмни ишга тушириш учун унинг киришига импульс тарзидаги бошқарувчи сигнал бериш етарли. Бу сигнал олингандан сўнг механизм унга ўчириш ҳақидаги махсус сигнал берилмагунча уланган ҳолда туради. Бундай механизмга мисол тарзида хонадаги оддий электр ўчиргич (виключатель) ни келтириш мумкин. Бошқа турдаги ижро этувчи механизмлар киришда уланишга сигнал бор экан, уланган ҳолда туради ва агар бошқарувчи сигнал бўлмаса, узилади. Бундай ижро этувчи механизмга мисол тарзида уйга кираверишдаги электр қўнғироғи тугмачаси хизмат қилиши мумкин. 
Ижро этувчи механизмнинг бирор турини танлаш технологик жараённинг ўзига хос хусусиятларига боғлиқ бўлиб, тизимнинг кириш қурилмалари структурасига ва ахборотни чиқариш дастурига катта таъсир қилади. Бу таъсир хотирали механизмларни бошқариш учун иккита бошқарувчи буйруқни улашга ва узишга алоҳида буйруқни шакллантириш зарурлиги (хотирасиз ижро этувчи механизмларда бунинг зарурати йўқ) билан белгиланади. Айрим ҳолларда бирор сабабга кўра икки бошқарувчи киришли механизмлардан фойдаланиш мумкин бўлмаганда, лекин тизим чиқишида хотирлаш талаб қилинганда, бу хотирани тизимнинг чиқиш кучайтиргичларига «кўчиришга» тўғри келади, яъни улаш ва узиш учун киришлари алоҳида бўлган ижро этувчи механизмларни бошқаришга ўхшаш махсус хотирали кучайтиргичлардан фойдаланишга тўғри келади. 
Кўпинча ижро этувчи механизмнинг қуввати ёки бошқа характеристикалари уни бевосита тизимнинг кириш кучайтиргичлари орқали бошқаришга имкон бермайди. Бy ҳолда мословчи элемент ўрнатишга тўғри келади (одатда бу реле билан ишлайдиган дастлабки кучайтирувчи оралиқ блокидир), у ўз кириш параметрлари бўйича тизим кучайтиричларига тўғри келиши, чиқиш параметрлари бўйича эса ижро этувчи механизмларга тўғри келиши лозим. 
Шундай қилиб, бошқариш объекти билан тизим ўртасидаги алоқани таъминлаш учун буюртмачи қуйидагиларни бажариши керак: 
1) бошқариш тизимининг кириш ва чиқиш ахборотлари ҳажмини аналогли (узлуксиз) ва дискрет сигналлари бўйича алоҳида-алоҳида ишлаб чиқувчи билан аниқлаши ва келишиб олиши; 
2) дискрет ва аналогли кириш сигналларининг маъқул бўладиган (бошқариш тизими билан туташиш нуқтаи назаридан) параметрларини ишлаб чиқувчи билан аниқлаши ва келишиб олиши; 
3) тизимнинг датчиклар занжирлари билан гальваник ажралишини талаб қилувчи ҳамма киришларини санаб чиқиши ва тизимни ишлаб чиқувчи билан бундай ажралишни амалга ошириш усулларини келишиб олиши (контактли киришдан ёки тизимнинг кириш қурилмаларидаги схемали ечимлардан фойдаланиш); 
4) дискретли ва аналогли сигналлар датчикларини талаб қилинган характеристикаларни (чиқиш кучланиши амплитудаси, юкланиш токи, датчик тури, ишончлилик ва бошқалар) ҳисобга олган ҳолда танлаши; 
5) бошқариш объекти ижро этувчи механизмларини имкони борича тизимнинг чиқиш кучайтиргичлари номенклатурасини ҳисобга олган ҳолда танлаш; 
6) ижро этувчи механизмларнинг чиқиш кучайтиргичлари ва кириш занжирлари параметрлари мос келмаган ҳолда тегишли мословчи ўтиш қурилмаларини танлаш, шунингдек, уларни объектда жойлаштириш ўрнини аниқлаши; 
7) тизимдан объектга чиқувчи ва бошқарувчи сигнални хотирлашни талаб қилувчи ҳамма чиқишларни санаб чиқиши (бунда хотирали ижро этувчи механизмлар билан таъминланганларни ажратиш керак); 
8) бошқариш тизими таркибига кирувчи аналогли-рақамли ва рақамли-аналогли ўзгартиргичларга қўйиладиган зарур талабларни (аниқлик алмаштириш тезлиги, чиқиш сигналининг шакли ва характери) аниқлаши; 
9) датчиклар ва кириш қурилмалари орасидаги алоқа линияларини таъминлаш, шунингдек, тизимнинг чиқиш тизимлари ва ижро этувчи механизмлар орасидаги алоқани мазкур объект учун кабель алоқаси (ўтказиш усуллари, халақит беришларга бардошлилиги ва бошқалар) талабларига ўзига ҳосликни ҳисобга олган ҳолдаги алоқа линиясини ва ишлаб чиқувчининг талабларини (алоқаларнинг йўл қўйилган узунлиги, бириктириш усуллари, ҳалақит беришнинг таъсирини пасайтириш ва бошқалар) таъминлаши. 
Санаб ўтилган ишларни бажариши (албатта, тизимни ишлаб чиқувчи иштирокида) тизимни бошқариш объектига янада ишончли боғлашга ва кейинчалик мумкин бўладиган ўзгартиришлар ва қайта ишлашларни анча қисқартиришга имкон беради. 


Назорат саволлари:
1. Технологик жараённинг микропроцессорли ростлаш қурилмалари вазифасини айтиб беринг?
2. Технологик жараённинг микропроцессорли ўлчаш қурилмалари вазифасини айтиб беринг?
3. Ўлчаш ўзгартиргичи деб нимага айтилади?
4. Ўлчаш ўзгартиргичларининг фукционал вазифалари қандай?
5. Датчиклар ва ижро этувчи механизмларнинг автоматлаштиришда вазифаси нимадан иборат?

